VEGA|ARTS præsenterer: **Europa 1989 – 2019 Kontraster på spil: kalejdoskopisk præsentation af en europæisk tidsånd**Fredagsstemning med kunst, livemusik og plads til både snak, fordybelse, dans og drinks den 20. september i VEGA.

Med murens fald i 1989 begyndte en ny æra i europæisk historie med opblomstringer af nye økonomier, teknologier, fællesskaber men også modkulturer og en kontrastfuld europæisk bevidsthed.

VEGA|ARTS kigger med en kalejdoskopisk optik mod nogle af de nye, kritiske og engagerede udtryk, der forsøger at fange de bevægelser der beskriver et europæisk før og nu.

Under titlen Kontraster på spil: kalejdoskopisk præsentation af en europæisk tidsånd præsenterer en række inspirerende kunstnere, musikere og forfattere os for deres forestilling af det af være en del af en europæisk bevidsthed i dag. Vi blander undergangsstemning med optimisme og vrider både fordybelse og dansetrin ud af den 30-årige europæiske krop.

Aftenen i VEGA præsenterer værker af Kosmologym og Kristoffer Akselbo, der indbyder til publikumsdeltagelse samt et kunstnerisk samarbejde mellem kunstner Søren Thilo Funder og musiker/producer Ellis May.

Duoen INTET ALTID, bestående af forfatter og forsanger Caspar Eric og musiker Mikkel Grevsen, der leverer hårde, følsomme og politiske poptekster direkte fra og til nutiden. Duoen spiller en hel koncert med sange fra deres første og spritnye album.

Sanger og producer Sophia Maj skriver under navnet Ellis May futuristiske spøgelsessange. Lytteren rejser gennem et både foruroligende og fortryllende lydbillede, der med pirrende lag af elektroniske klangflader dykker ned i en drøm af længsel og melankoli.

VEGA|ARTS-udstillingen vil være åben med værker af aktuelle kunstnere.

Medvirkende:  
Kunst: Kosmologym, Kristoffer Akselbo, Søren Thilo Funder  
Musik: Intet/Altid & Ellis May

**Fakta om eventet**  
Europa 1989 – 2019 Kontraster på spil: kalejdoskopisk præsentation af en europæisk tidsånd  
Fredag d. 20. september kl. 20.00  
Lille VEGA, Enghavevej 40, 1674 København V  
Billetpris: 170 kr. + gebyr  
Billetsalget starter i dag via vega.dk og Ticketmaster.